Παναγιώτης Καυκής

Ο Παναγιώτης Καυκής (Αθήνα, 8 Μαΐου 1980-) είναι Έλληνας πρώην καλαθοσφαιριστής και νυν προπονητής. Έχει ύψος 1,97 μέτρα και αγωνιζόταν στη θέση του Πόιντ γκαρντ. Αποτελεί τον προπονητή του Ηλυσιακού για την Β΄ Εθνική.

 Ο Καυκής γεννήθηκε στην Αθήνα. Ξεκίνησε την ενασχόλησή του με το μπάσκετ από τις ακαδημίες του Αετού Καλλιθέας (1993-98). Την πενταετία 1998-2003 φόρεσε τα χρώματα του Ηλυσιακού, ομάδα με την οποία αναδείχθηκε το 2003 κορυφαίος αθλητής της Α2 Εθνικής (δεύτερος σκόρερ του πρωταθλήματος και πρώτος στις ασίστ). Σε κορυφαίο επίπεδο αγωνίστηκε για πρώτη φορά ως μέλος της ομάδας του Μακεδονικού Νεάπολης, που τότε έφτανε στο απόγειο της αγωνιστικής του ιστορίας. Με την ομάδα της Μακεδονίας αγωνίστηκε για δύο χρόνια, 2003-2005, συμμετέχοντας επίσης σε δύο διοργανώσεις του ULEB Cup. Τη δεύτερη χρονιά η ομάδα έφτασε μέχρι τον τελικό χάνοντας το τρόπαιο από τη λιθουανική Λιέτουβος Ρίτας. Την περίοδο 2005-06 ο Καυκής πήρε μεταγραφή στον Απόλλωνα Πατρών, ενώ το 2006-07 συνέχισε τη μακρά του πορεία στην Α1 Εθνική φορώντας τη φανέλα του Πανιωνίου. Με την ομάδα της Σμύρνης συμμετείχε επίσης στο EuroCup (σημερινό EuroChallenge).Την περίοδο 2007-08 υπέγραψε συμβόλαιο με την ομάδα του Ολυμπιακού Πειραιώς, ο οποίος υπήρξε φιναλίστ του Πρωταθλήματος και του Κυπέλλου Ελλάδος. Ο Καυκής συμμετείχε με τους ερυθρόλευκους σε 11 αγώνες της EuroLeague, σημειώνοντας 0,4 πόντους μ.ό. ανά παιχνίδι. Τη διετία 2008-2010 ο αθλητής έκανε έδρα του τη Θεσσαλονίκη για λογαριασμό του ΠΑΟΚ, ενώ την περίοδο 2010-11 μετακόμισε στη Ρόδο προκειμένου να αγωνιστεί με τον τοπικό Κολοσσό. Την απόκτησή του εισηγήθηκε ο προπονητής Γιάννης Σφαιρόπουλος με τον οποίο είχε στο παρελθόν συνεργαστεί στον Ολυμπιακό. Το 2011-12, πάντα στα πλαίσια της Α1 Εθνικής, φόρεσε τα χρώματα του Περιστερίου του Αργύρη Πεδουλάκη. Ο Καυκής επέστρεψε το καλοκαίρι του 2012 στον Ηλυσιακό των νεανικών του χρόνων, όπου και αγωνίστηκε για δύο χρονιές, με 8,7 π., 3,2 ριμπάουντ., 3,4 ασίστ, 1,1 κλεψίματα σε 24 παιχνίδια κατά τη διάρκεια της δεύτερης σαιζόν.Τη σαιζόν 2014-15 αγωνίστηκε με τη Νέα Κηφισιά, στην οποία μέτρησε 4,2 π., 1,3 ριμπάουντ., 2,1 ασίστ σε 11 παιχνίδια. Το καλοκαίρι του 2015 συνέχισε στην καριέρα του στο πρωτάθλημα της Α2, καθώς ανακοινώθηκε από τον Δούκα, από τον οποίο έφυγε δυο χρόνια μετά. Τον Σεπτέμβριο του 2017 ανακοινώθηκε από το Παγκράτι. Έτσι επέστρεψε επιστρέφει στην Β’ Εθνική μετά από 18 χρόνια. Το καλοκαίρι του 2018 ανακοινώθηκε από τον Ιπποκράτη της Κω, που ήταν νεοφώτιστος τότε στην Α2 Εθνική.Στις 15 Ιουνίου 2019, ο πολύπειρος πλέι μέικερ ανακοίνωσε την αποχώρησή του από την ενεργό δράση σε ηλικία 39 ετών, μετά από 26 χρόνια καριέρας. Το καλοκαίρι του 2019, αμέσως μετά την απόσυρσή του από τα παρκέ, ανέλαβε την ομάδα του Ηλυσιακού του Αντώνη Φώτση. Με τα χρώματα της Εθνικής Ελλάδος, ο Καυκής συμμετείχε στους Μεσογειακούς Αγώνες του 2005 στην Αλμερία της Ισπανίας, κατακτώντας το ασημένιο μετάλλιο. Ο Παναγιώτης Καυκής και η σύζυγός του, Δέσποινα, έχουν δύο υιούς, τους Γιώργο και Χρήστο. Παναγιώτης Καυκής, στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης (Ελληνικά). Panagiotis Kafkis, στατιστικά στοιχεία αθλητή στον επίσημο ιστότοπο της Euroleague Basketball (Αγγλικά). Panagiotis Kafkis, στατιστικά στον επίσημο ιστότοπο της FIBA Europe (EuroCup 2007). (Αγγλικά) Panagiotis Kafkis, στατιστικά στην ιστοσελίδα ProBallers.com. (Αγγλικά) Panagiotis Kafkis, στατιστικά στην ιστοσελίδα DraftExpress.com. (Αγγλικά)